તેમણે આગળ કહ્યું હતું કે, સમગ્ર દેશમાં ક્ષત્રિય સમાજ સહિત ઘણા લોકોની લાગણી દુભાઇ છે, ધાર્મિક અને વ્યક્તિગત ભાવનાઓને ઠેસ પહોંચી છે. ફિલ્મને લગતા આ વિવાદો પૂરા ન થાય ત્યાં સુધી પદ્માવતી ફિલ્મ ગુજરાતમાં દેખાડવામાં નહીં આવે. ગૃહ મંત્રાયલમાં આ અંગેની કાર્યવાહી આજથી શરૂ થઇ છે. મેં આ ફિલ્મ નથી જોઇ, જોવાની જરૂર પણ નથી. જે લોકો વિરોધ કરી રહ્યાં છે, એમને ફિલ્મ બતાવે. જેમની લાગણી ઘવાઇ છે, તેમનું સમાધાન થાય એ પછી ફિલ્મની રિલીઝ અંગે વિચારણા થશે. લોકોની ભાવનાઓને ધ્યાનમાં રાખીને આ નિર્ણય લેવાયો છે. ઉલ્લેખનીય છે કે, આ ફિલ્મ પ્રત્યેનો રોષ રાજસ્થાનથી થઇ ગુજરાતમાં પણ પહોંચ્યો હતો. રાજપૂત કરણી સેના દ્વારા ગાંધીનગરમાં આ ફિલ્મના વિરોધમાં મહાસંમેલનમાં મોટા પ્રમાણ લોકો જોવા મળ્યા હતા, આ સાથે જ સુરતમાં પણ રાજપૂતો ઉપરાંત વિશ્વ હિંદુ પરિષદ અને બજરંગ દળ દ્વારા પણ ફિલ્મના વિરોધમાં રેલી કાઢવામાં આવી હતી.